als_Latn dik_Latn sag_Latn
Intervistoi:Fadil Gashi
Qeveria e Kosovës duhet ta luftojë korrupsionin në vend, sepse kjo po pengon ardhjen e investorëve të huaj në Kosovë.
Kështu i thanë RTK-radios Silke Krebs, ministre e shtetit në Landin Baden Vutemberg dhe Peter Fridrich, ministër për çështje evropiane dhe ndërkombëtare po në Landin e Baden-Wuettembergut. Ata thanë se azili është rrugë pa krye dhe se njerëzit do të kthehen në Kosovë më të varfër se ditën kur kanë marrë rrugën e azilit.
RTK- Radio: Zoti Ministër, në muajin dhjetor dhe janar kemi pasur një valë qytetarësh nga Kosova që kanë ardhur dhe kanë kërkuar strehim në Gjermani, përmes rrugëve ilegale. Çfarë sinjali tjetër duhet tu dërgohet këtyre njerëzve, që t’u bëhet plotësisht e qartë, pa një fije dyshimi se kërkesat e tyre për azil në Gjermani nuk kanë as një gjasë për sukses?
Peter Fridrich: Azili nuk është rruga e duhur për të ardhur në Gjermani. Në fakt kjo është rrugë pa krye. Njerëzit do të kthehen në Kosovë më të varfër se ditën kur kanë marrë këtë rrugë. Ju themi me siguri të plotë, se nuk do ta marrin leje qëndrimi në Gjermani dhe do të kthehen në përsëri në vendlindje. Tani kemi marrë vendim për përshpejtimin e proceduarave për shqyrtimin e kërkesave për azil dhe kjo do të thotë se këto proceduar do të thjeshtëzohen dhe shkurtohen në mënyrë rapide. Për pasojë ju themi se nuk do të ketë leje qëndrimi për azilkërkuesit nga Kosova dhe as kërkesa për azil nuk do të jetë më atraktive, pasi gjithë çka do të bëhet në proces të përshpejtuar deri te kthimi i tyre në vendlindje. Ne ju themi se nuk ka perspektivë përmes rrugës së azilit dhe se krejt çka duhet bëjmë, është të krijojmë së bashku një perspektivë për njerëzit në Kosovë në mënyrë që ata të besojnë se e ardhmja e tyre është në Kosovë dhe jo në Gjermani. Prandaj sinjalet që kemi dërguar ne, por dhe ato që kemi marrë nga Qeveria në Kosovë tregojnë se e vetmja rrugë, është bashkëpunimi edhe më i mirë mes nesh për të krijuar perspektiva më të mira në Kosovë.
RTK- Radio: Zonja Ministre, ju vini nga Landi i Baden Wuettembergut. Sa është goditur kjo krahinë nga vala e fundit e azilkërkuesve nga Kosova?
Silke Krebs: Ne jemi një nga landet ku strehim kanë gjetur shumica e azilkërkuesve nga Kosova. Kjo edhe për shkak se në Baden Wuettemberg jetojnë shumë njerëz nga Kosova. Ne kemi tashmë në kryeqytetin e landit tonë, në Stutgard një komunitet të kosovarëve në. Me valën e fundit kanë ardhur tek ne shumë azilkërkues dhe për pasojë kapacitet tona për pranimin e azilkërkuesve janë tejkaluar. Por ne jemi gjithashtu prej atyre landeve të Gjermanisë që kërkojmë fuqi të kualifikuar dhe profesionale punëtore, pra jemi një land që kërkojmë angazhimin dhe punësimin e njerëzve të kualifikuar, prandaj jemi të interesuar që këtë ta bëjmë përmes rrugëve ligjore. Pra jemi të vendosur që të gjejmë rrugë ligjore që kosovarëve që janë ekspertë, tu mundësojmë punësimin në Baden Wuettemberg përmes rrugëve legale dhe ligjore që ata të angazhohen në tregun tonë të punës.
RTK- Radio: Zoti Ministër, ju përmendët më parë shkurtimin e proceduarave për shqyrtimin e kërkesave për azil. Sipas njoftimeve më të fundit edhe të shtypit gjerman, e gjithë procedura e shqyrtimit të kërkesës do të reduktohet në 14 ditë.
Peter Fridrich: Ky është synimi ynë që brenda 14 ditësh të kryhen të gjitha proceduarat për kërkim azili. Siç e thash, është pothuaj fare e pamundur që të ketë ndonjë miratim të kërkesave për azil. Pra, proceduarat do të jenë të tillë, që një kërkesë për azil e një azilkërkuesi nga Kosova të shqyrtohet brenda 14 ditësh brenda asaj periudhe të shkurtër kur ai sapo ka parashtruar kërkesën për azil në fazën e parë. Faza e parë është faza kur bëhet kërkesa për azil dhe azilkërkuesi nuk ka të drejtë për punë dhe e ka të pamundur integrimin në shoqërinë gjermane. Në fakt qëllimi ynë përmes shkurtimit të proceduarave është që të pamundësojmë gjendje të tilla kur njeriu për muaj të tërë është në pozitë pritje, as në qiell dhe as në tokë, që është një situatë aspak atraktive, prandaj kjo është arsyeja e përshpejtimit të proceduarave për shqyrtimin e kërkesës për azil.
RTK- Radio: Zonja ministre, ju ishit në Kosovë dhe keni biseduar me qeveritarë në nivel qendror dhe me zyrtarë lokalë për këtë çështje, pra që të hapni mundësi për punësimin e njerëzve të kualifikuar nga Kosova në Gjermani. Si duket kjo?
Silke Krebs: Si shembull do të përmend Ferizajin ku kemi inicuar një projekt në fushën e shëndetësisë. Në Baden Wuettemberg, ne kemi nevojë për punëtorë shëndetësorë, infermierë dhe mjekë. Prandaj, po kërkojmë dhe mënyrë për avancimin profesional të kuadrove në Kosovë që të jenë të përgatitur profesionalisht për profilet për të cilat kemi nevojë. P.sh. përgatitja profesionale e kuadrove për kujdes shëndetësor në shtëpitë e pleqve është një profesion me shumë i kërkuar dhe rrugë shumë e mirë për të gjetur punë në landin tonë në Gjermani.
RTK – Radio: E përmendët perspektivën ekonomike këtu në Kosovë, mbështetjen e Gjermanisë për hapjen e vendeve të punës në Kosovë. Si dhe çka mund të bëhet në këtë drejtim, Si mund të ndihmojë Gjermania, vendi juaj që njerëzit të shohin perspektivën këtu dhe jo të mendojnë si të vijnë në Gjermani?
Silke Krebs: Ashtu si e kam kuptuar unë, Qeveria e Kosovës, e ka zotim kryesor krijimin e vendeve të reja të punës. Siç e dimë të gjithë, ka shumë pak vende punë, ka një shkallët të lartë të papunësisë në Kosovë. Janë disa detyra të shtëpisë që duhet ti kryejë kjo qeveri e re: E para, luftimi i korrupsionit në vend. Kjo po pengon ardhjen e investimeve të huaja në vendin tuaj. Në vend nuk ka furnizim stabil me energji elektrike! Për këto arsye investitorët e huaj hezitojnë të vijnë. Ne jemi të gatshëm tu ndihmojnë në të gjitha fushat: në ndërtimin e një sistemi stabil ligjor për të luftuar korrupsionin dhe krimin e organizuar, për të ngritur një sistem stabil të sigurisë, mbrojtje nga korrupsioni, por edhe në ndërtimin e stabilimenteve për furnizim dhe prodhim të energjisë elektrike. Dhe sapo të bëhet kjo, ne do të lobojmë dhe do të nxitim sipërmarrësit gjermanë të angazhohen dhe të investojnë këtu.
RTK – Radio: Zoti Minsitër ju jeni kompetent për çështje evropiane, pra ministër për çështje evropiane në landin e Baden Wuettembergut. Si e shihni ju perspektivën evropiane të Kosovës?
Peter Fridrich: Ne njohim dhe pranojmë perspektivën evropiane për Kosovën. Në Berlin e kishin Konferencën për Ballkanin. E kemi deklaratën e Konferencës së Selanikut për perspektivën evropiane të Ballkanit, pra qëllimi ynë është që të gjithë Ballkanin, Ballkanin perëndimor të integrojmë në Bashkimin Evropian. Kjo është një rrugë e gjatë dhe me mjaft pengesa, në të cilën duam tu ndihmojmë me dëshirë. Pra duam që në Kosovë të harmonizohen ligjet e vendit me ato të BE-së I ashtuquajturi “aki komuniter”, që do të thotë përmirësim i sistemit të drejtësisë dhe ngritja e tij në nivel me standard e vendeve të BE-së, pastaj duhet edhe më shumë të përmirësohet struktura e sistemit administrativ, të fuqizohet shteti ligjor dhe natyrisht të instalohet konkurrenca e lirë. Vendi ka perspektivë, filloni me hapa të vegjël, si për shembull në bujqësi, në arsimin profesional, fjala vjen. Një ide e mirë do të ishte të arrihej një pakt për punësimin me Bashkimin Evropian, në mënyrë që të mundësohet migrimi dhe punësimi legal në vendet anëtare të BE-së. Të gjitha këto do ta afrojnë përditë nga pak Kosovën dhe BE-në. Dhe për ne është shumë me rëndësi të tregojmë që Kosova nuk është e izoluar.
RTK- Radio: Këtu nuk keni të drejtë. Kosova është vendi më i izoluar në Ballkan. Derisa qytetarët e të gjitha vendeve për rreth mund të lëvizin të lirë në vendet e BE-së, ne jemi mbyllur këtu si në kafaz. Këtu njerëzit mendojnë se po të hiqet regjimi i vizave për Kosovën, perspektiva evropiane do të ishte më afër për qytetarin kosovar.
Peter Fridrich: Unë e konsideroj plotësisht të ligjshme dhe të arsyeshme kërkesën për liberalizimin e vizave. Për këtë qëllim po punohet dhe janë duke u bërë hapat e duhur. Heqja e vizave duhet të ndodh edhe për Kosovën. Kështu do të bëhet edhe me Marrëveshjen e Stabilizim – asociimit, por kur unë thash se Kosova nuk është e izoluar, fjalën e kishte në aspektin politik. Kosova nuk është e izoluar politikisht. E përsëris, Kosova nuk është e izoluar politikisht, prandaj ne po shikojmë që të ndihmojnë zhvillimin e saj dhe ecjen në rrugën e BE-së dhe në këtë drejtim ne do tu ndihmojmë pa kursim. Dhe vizita jonë në Kosovë ishte një shenjë se Kosova nuk është e izoluar politikisht. Pra është dëshmi se jemi të gatshëm për bashkëpunim me ju dhe që të krijojmë kushte më të mira për qytetarët, në këtë kuadër edhe që të mos ketë izolim për shkak të vizave.
epo_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn